**APORTACIONS DE L’ACM A LA CONSULTA PÚBLICA PRÈVIA DEL “DECRET DE L’ASSITÈNCIA PERSONAL A CATALUNYA”**

La Llei 12/2007, d’11 d’octubre, de serveis socials, estableix en la seva disposició addicional cinquena, que en el marc del sistema públic de serveis socials, es configura una xarxa d'atenció a la dependència i la vida autònoma que comprèn el conjunt de recursos, equipaments, projectes, programes, activitats i prestacions de serveis, econòmiques i tecnològiques en aquest àmbit d'atenció i protecció, com a Sistema Català d'Autonomia i Atenció a la Dependència, als efectes del desplegament i l'aplicació a Catalunya del Sistema d'Autonomia i Atenció a la Dependència, creat amb caràcter general per la Llei de l'Estat 39/2006. Així mateix, es disposa que la xarxa pública per a l'autonomia i l'atenció a la dependència es vincula a la Xarxa de Serveis Socials d'Atenció Pública.

D’altra banda, cal tenir en compte l’article 43 de la Llei 12/2007, d’11 d’octubre, on es recull que l’organització del sistema públic de serveis socials ha de tenir el personal suficient amb la formació, la titulació, els coneixements, l’estabilitat laboral, la capacitat, el reconeixement social i laboral i les aptituds que calguin per a garantir l’eficiència i l’eficàcia en la prestació dels serveis socials.

D’acord amb aquesta previsió, i en relació amb la Cartera de Serveis Socials, que és l’instrument establert per la Llei 12/2007, d’11 d’octubre que determina el conjunt de prestacions de la Xarxa de Serveis Socials d’Atenció Pública, a Catalunya, es considera personal auxiliar d’atenció a la dependència els perfils professionals d’auxiliar de gerontologia, d’auxiliar per a l’atenció personal de persones amb discapacitat, d’assistent/a d’atenció domiciliària, de treballador/a familiar i d’assistent/a personal.

Aquest decret facilitarà l’accés a un recurs que és clau pel foment de l’autonomia personal i per poder afavorir que les persones que ho desitgin puguin seguir residint en el seu entorn i domicili.

Aquest decret té per objecte regular la prestació econòmica (o xec – servei) de l'assistència personal a Catalunya. Aquest ha de permetre avançar de manera definitiva en la plena garantia del dret a la vida independent de les persones amb manca d’autonomia personal (discapacitat) d’acord al que estableix la Convenció dels Drets de les Persones amb Discapacitat, aprovada per l’ONU el 2006.

**CONSIDERACIONS ACM**

L’objecte del decret ha de ser la promoció de l'autonomia de les persones amb dependència, sent el seu objectiu contribuir a la contractació d'una assistència personal que faciliti a la persona beneficiària l'accés a l'educació i el treball, així com una vida més autònoma en l'exercici de les activitats bàsiques de la vida diària (ABVD).

Aquest servei s’hauria de percebre com a prestació econòmica o en la modalitat de xec-servei.

El decret hauria de preveure aspectes de definició de proveïdors del servei: entitat acreditada i ens locals competents.

Ha de ser un servei complementari i compatible amb altres serveis, com el servei de SAD o Centre de dia (CD).

L’assistent personal hauria de tenir un mínim de formació i de capacitats. l’assistent personal és una figura molt heterogènia ja que el perfil de persones a les què atén és divers. Ara bé, s’hauria de preveure una mínima formació (en l’àmbit sanitari i primers auxilis; mobilitzacions de les persones amb manca de mobilitat; aspectes de drets de les persones; entre altres).

La prestació del servei hauria d’anar acompanyat d’un Pla Individual de Suport amb l’objectiu de treballar un projecte vital de la persona. Elaborat des dels SSB.

Aquest pla hauria de contenir la voluntat de la persona amb discapacitat de les seves necessitats per a concretar al màxim nivell d’autonomia en el desenvolupament del seu projecte de vida.

Ha de ser la persona amb discapacitat qui decideix quan, com o en quina de les activitats de la seva vida farà ús de l’assistent personal.

L’assistent personal s’ha de coordinar amb els SSB.

Hi han de poder accedir tant els grans dependents com els graus I i II de dependència. Si tenim en compte que la prestació és per objecte la promoció de l’autonomia.

Aquest és un Decret que cal treballar a fons per no cometre errors significatius. Al País Basc ho han estat treballant durant els darrers 10 anys.

Cal tenir en compte, els dictàmens de NNUU i les pràctiques que ja s'estan desenvolupant, algunes d'elles força interessants.

L’ACM es compromet a facilitar materials als ens locals associats. Considerant l'assistència personal com un dels pals de paller de la transició cap a serveis de suport a la vida independent a la comunitat i de progressiva de la desinstitucionalització.

Barcelona, 26 d’octubre de 2020